**Fitofagne grinje na povrću**

Fitofagne grinje postaju sve aktuelnije štetočine, obzirom na nove pristupe i tehnologije u proizvodnji I zeštiti povrća. Povećan prosek temperaturnih vrednosti, smanjena količina padavina i blage zime direktno ili posredno preko hrane utiču na povećanu brojnost i gustinu populacije grinja. Ekonomski najznačajnije fitofagne grinje u našim uslovima proizvodnje su **paučinaste** (Tetranychidae) i **rđaste** grinje (Eriophyoidae).

Štetnost grinja paučinara (Tetranychidae) ogleda se u tome što ishranom oštećuju ćelije lista koji ubrzo počinje da vene a kasnije i da se suši. Na donjoj strani lista nalaze se kolonije grinja koje ispredaju paučinu, što otežava pristup njihovim predatorima ali i dospevanje sredstava za suzbijanje.

Štetnost rđastih grinja (Eriophyoidae) se ispoljava na listovima, koji usled ishrane dobijaju rđastosmeđu boju, uvijaju se nagore i brzo uvene. Najveće štete su u periodu jul-avgust. Zajedničko za ove vrste je da uprkos relativno malim veličinama mogu uzrokovati značajno smanjenje prinosa i kvaliteta proizvoda.

Kako bi se izbegle veće štete, suzbijanje fitofagnih grinja treba da bude redovna mera u tehnologiji proizvdnje. Sa hemijskim tretmanima se počinje u vreme kada se pojave prve pokretne forme grinja. Preporučljivo je akaricide primenjivati u dva tretmana u razmaku od 7 do 10 dana, predveče ili tokom noći i sa primenom što veće količine vode uz dodatak okvašivača.

Mr Eleonora Onć Jovanović, PSSS Beograd